b'\n_START_ARTICLE_\n1812. aasta isamaas\xc3\xb5da\n_START_SECTION_\nS\xc3\xb5ja algus\n_START_PARAGRAPH_\n22. juunil 1812 kuulutas Prantsuse Napoleon I s\xc3\xb5ja Venemaale ning \xc3\xb6\xc3\xb6l vastu 24. juunit 1812 \xc3\xbcletas 640 000-meheline Prantsuse Suur armee Neemeni j\xc3\xb5e ja sellega Preisimaa-Venemaa piiri.\n_START_SECTION_\nS\xc3\xb5jaline kampaania Poolas, Leedus ja L\xc3\xa4tis\n_START_PARAGRAPH_\nNapoleoni Prantsuse Suur armee, mille koosseisus oli Poolast, p\xc3\xa4rast Ko\xc5\x9bciuszko \xc3\xbclest\xc3\xb5usu (1794. aastal) ja Poola kolmandat jagamist lahkunud poolakate ja Varssavi hertsogiriigi v\xc3\xa4eosad h\xc3\xb5ivasid Vilno ja Vitebski. 1. juulil 1812 kuulutati v\xc3\xa4lja Poola alasid \xc3\xbchendava Leedu suurv\xc3\xbcrstiriigi taasloomine._NEWLINE_Prantsusmaa liitlasest Preisi kuningriigi v\xc3\xa4ed tungisid L\xc3\xa4ti l\xc3\xb5unaossa Kuramaale Prantsuse v\xc3\xa4gede vasakul tiival asunud, kindral \xc3\x89tienne-Jacques-Joseph Macdonaldi armee koosseisus Venemaale tunginud Preisimaa 20 000- meheline v\xc3\xa4egrupp kindral Ludwig Yorck von Wartenburgi juhtimisel. 5. juulil (vkj 23. juunil) toimus Kuramaa piiril \xc5\xa0iauliai juures lahing, mille v\xc3\xb5itsid Preisi v\xc3\xa4ed kindral Julius von Grawerti juhtimisel, misj\xc3\xa4rel tungisid Kuramaale ja h\xc3\xb5ivasid juuli esimesel poolel enamiku Kuramaa kubermangust, sealsetele elanikele pandi kohustus tasuda 2 000 000 franki kontributsiooni. 7/19. juulil toimus vene v\xc3\xa4gede, mida juhatas Friedrich von L\xc3\xb6wis of Menar ja Preisi v\xc3\xa4gede vaheline Iecava lahing (Gross-Eckau lahing) Bauska maakonnas asuva Iecava j\xc3\xb5e \xc3\xa4\xc3\xa4res, 9/21. juulil \xc3\xbcletasid Preisi v\xc3\xa4ed Daugava j\xc3\xb5e ning \xc3\xa4hvardasid Liivimaa kubermangukeskust \xe2\x80\x93 Riia linna.\n_START_SECTION_\nVene v\xc3\xa4gede taganemisperiood\n_START_PARAGRAPH_\nVene v\xc3\xa4gi oli v\xc3\xa4iksem ning hoidus otsustavaist lahinguist ja taandus. Peamine vastupanuj\xc3\xb5ud oli 1. armee, mida juhatas baltisaksa p\xc3\xa4ritolu kindral Michael Andreas Barclay de Tolly, kes oli Venemaa s\xc3\xb5jaminister ning s\xc3\xb5jav\xc3\xa4gede \xc3\xbclemjuhtaja, kelle strateegilise s\xc3\xb5japlaani kohaselt taandusid Vene v\xc3\xa4ed Venemaa sisepiirkonda, kaitselahingutega kurnates Napoleoni v\xc3\xa4gesid. Taganemisest tingitud ebapopulaarsuse m\xc3\xb5jul aga m\xc3\xa4\xc3\xa4ras Aleksander I Vene v\xc3\xa4gede \xc3\xbclemjuhatajaks 20. augustil jalav\xc3\xa4ekindrali Mihhail Kutuzovi. _NEWLINE_Vene s\xc3\xb5jav\xc3\xa4gi j\xc3\xa4tkas ka Kutuzovi juhtimisel taktikalist taganemist ning taganemis k\xc3\xa4igus j\xc3\xa4eti 1812. aasta talvel maha Moskva, mis ka p\xc3\xb5letatud maa taktikat kasutades s\xc3\xbc\xc3\xbcdati, et mitte j\xc3\xa4tta Prantsuse v\xc3\xa4gedele provianti ning elamisv\xc3\xb5imalusi. 7. septembril peeti Borodino lahing, mille j\xc3\xa4rel Vene v\xc3\xa4ed taandusid, kuid Napoleonil ei \xc3\xb5nnestunud neid purustada.\n_START_SECTION_\nPrantsuse v\xc3\xa4gede taganemine\n_START_PARAGRAPH_\nP\xc3\xa4rast Borodino lahingut taandus Venemaa s\xc3\xb5jav\xc3\xa4gi k\xc3\xbcll Moskvast (s\xc3\xbc\xc3\xbcdates p\xc3\xb5lema k\xc3\xb5ik Moskva eeslinnad: Napoleoni v\xc3\xa4gedele ei j\xc3\xa4\xc3\xa4nud peavarju ega moona), kuid asudes Tarutino laagrisse (80 km Moskvast l\xc3\xb5unas) sulges prantslastele tee maa l\xc3\xb5unapiirkondadesse. Prantslaste vastu puhkenud partisaniv\xc3\xb5itlus hoogustus ning neil tekkis varustusraskusi. Prantsuse v\xc3\xa4e v\xc3\xb5itlusvaim laostus. Moskvast taandudes said prantslased Berezina j\xc3\xb5e \xc3\xa4\xc3\xa4res l\xc3\xbc\xc3\xbca._NEWLINE_Kura- ja Liivimaale tunginud v\xc3\xa4ed pidasid veel vastu \xc4\xb6ekava lahingu (saksa Dalenkirchen) 10/22. augustil, (Grafenthal) ja Me\xc5\xbeotneI juures 17/29. septembril ning Olaine (Olai) juures 3/15. novembril. Detsembris 1812 aga hakkas juba Venemaa siseosas suuri kaotusi kandnud Prantsuse armee taganema ning Kuramaal ja Liivimaal asunud Prantsuse v\xc3\xa4ed said pealetungi asemel \xc3\xbclesandeks katta Venemaalt taganevat armeed arjergardina. Pealetungi ajal Prantsusmaa armeega koost\xc3\xb6\xc3\xb6d teinud Preisimaa v\xc3\xa4gede juht Ludwig Yorck von Wartenburg aga s\xc3\xb5lmis taganemise alguses 18/30. detsembril Vene v\xc3\xa4gede juhi Hans Karl Friedrich Anton von Diebitschiga (1785\xe2\x80\x931831) Taurag\xc4\x97 konventsiooni ning Preisimaa v\xc3\xa4ed l\xc3\xa4ksid \xc3\xbcle Venemaa keisririigi v\xc3\xa4gede poolele.\n_START_SECTION_\nS\xc3\xb5ja tulemused\n_START_PARAGRAPH_\nKokku kaotasid prantslased 1812. aasta Venemaa kampaanias 550 000 meest. 1813. aasta alguseks oli Napoleoni v\xc3\xa4gi Venemaalt taandunud. Venemaa v\xc3\xb5it soodustas Kesk- ja L\xc3\xa4\xc3\xa4ne-Euroopa vabanemist Napoleoni v\xc3\xb5imu alt ning tugevdas Venemaa v\xc3\xa4lispoliitilist seisundit.\n_START_SECTION_\nS\xc3\xb5jategevuse j\xc3\xa4tk Preisimaal\n_START_PARAGRAPH_\nKindralfeldmarssal Mihhail Kutuzovi 100 000 v\xc3\xa4gi \xc3\xbcletas Nemunase j\xc3\xb5e 1 vkj(13) jaanuaril 1813, suunaga P\xc5\x82ockile ja veebruariks vabastas Prantsuse v\xc3\xa4gedest Ida-Preisimaa ja Varssavi hertsogiriigi, kuni Visla j\xc3\xb5eni. Teele j\xc3\xa4\xc3\xa4nud kindlused prantslaste garnisonidega Danzigis, Modlinis, Thornis blokeeriti piiramisv\xc3\xa4gedega. P\xc3\xb5hiv\xc3\xa4ed suundusid P\xc5\x82ockist Kaliszile, Fabian Gottlieb von der Osten-Sackeni korpus suundus Varssavist Austria keisririigi piirile, Peter Wittgensteini korpus Pillaust Berliinile, Preisi kuningriigi pealinna. Wittgensteini v\xc3\xa4gede arjegard Friedrich Karl von Tettenborni juhtimisel j\xc3\xb5udsid Berliini alla 8/20. veebruaril ja 20. veebruaril (vkj)/4. m\xc3\xa4rtsil) lahkusid Prantsuse v\xc3\xa4ed linnast._NEWLINE_16/28. veebruaril 1813 s\xc3\xb5lmiti Venemaa keisririigi ja Preisi kuningriigi vahel Kaliszi liiduleping, mis oli aluseks VI Napoleoni-vastasele koalitsioonile.'